**Παγκύπριος Εικαστικός και Φωτογραφικός Διαγωνισμός**

**«40 χρόνια κατοχής, 40 χρόνια ελπίδας»**

Με αφορμή τη συμπλήρωση φέτος σαράντα χρόνων από την τουρκική εισβολή του 1974, η Επιτροπή Κατεχόμενων Δήμων προκηρύσσει τους εξής διαγωνισμούς:

1. Φωτογραφικός Διαγωνισμός
2. Εικαστικός Διαγωνισμός

με θέμα: **«40 χρόνια κατοχής, 40 χρόνια ελπίδας».** Στόχος της Επιτροπής είναι να δώσει την ευκαιρία σε νέους που γεννήθηκαν μετά την εισβολή του 1974 να προβάλουν με δημιουργικό τρόπο τις εντυπώσεις και τα συναισθήματα τους για την συνεχιζόμενη κατοχή της πατρίδας μας, το πόνο του προσφυγικού κόσμου, αλλά και την ελπίδα για επιστροφή στα σπίτια μας και την επανένωση του νησιού μας.

Οι διαγωνισμοί χωρίζονται σε τρεις ηλικιακές κατηγορίες:

* **Κατηγορία Α: 6-12 χρόνων**
* **Κατηγορία Β: 13-18 χρόνων**
* **Κατηγορία Γ: 19-40 χρόνων**

Τα 20 καλύτερα έργα από κάθε διαγωνισμό θα παρουσιαστούν στην εκδήλωση καταδίκης της ανακήρυξης του ψευδοκράτους που θα πραγματοποιήσει η Επιτροπή Κατεχόμενων Δήμων, σε συνεργασία με το Δήμο Στροβόλου, στις 14 Νοεμβρίου, 2014, στο Δημοτικό Θέατρο Στροβόλου.

**Κριτήρια:**

1. Στους δύο διαγωνισμούς μπορούν να υποβάλουν έργα Κύπριοι νέοι που διαμένουν στην Κύπρο ή στο εξωτερικό ηλικίας 6 με 40 χρόνων.
2. Κάθε έργο (πίνακας ή φωτογραφία) πρέπει να συνοδεύεται από μια σύντομη ιστορία, αφήγηση, περιγραφή, απόφθεγμα ή ποίημα μέγιστης έκτασης 100 λέξεων. Το κείμενο δεν είναι ανάγκη να περιγράφει το έργο αλλά να συνδέεται με αυτό.
3. Οι φωτογραφίες πρέπει να δοθούν σε ψηφιακή μορφή, σε ψηφιακό δίσκο (CD). Κάθε φωτογραφία να είναι σε ψηφιακό αρχείο jpg σε ανάλυση 300dpi, με τη μεγαλύτερη πλευρά τουλάχιστο 2400 pixels. Το χρωματικό προφίλ να είναι s-RGB. Το όνομα κάθε αρχείου πρέπει να είναι ο τίτλος της φωτογραφίας. Συνοπτικά αναφέρουμε ότι οι φωτογραφίες πρέπει να είναι σε υψηλή ανάλυση και το μέγεθος όχι μικρότερο των 2ΜΒ.
4. Για τον εικαστικό διαγωνισμό οι **μέγιστες** διαστάσεις που μπορούν να έχουν τα έργα είναι 100cm x 100cm.
5. Ο φωτογράφος ή ο ζωγράφος πρέπει να είναι ο πνευματικός δημιουργός των έργων που θα υποβάλει και θα φέρει την ευθύνη για πρόσωπα που εικονίζονται.
6. Δεν είναι απαραίτητο τα έργα των δύο διαγωνισμών να απεικονίζουν τοπία της κατεχόμενης Κύπρου όπως είναι σήμερα, φτάνει το περιεχόμενο τους να έχει άμεση σχέση με το θέμα των διαγωνισμών.
7. Οι πίνακες να υποβληθούν σε κλειστό φάκελο ή τυλιγμένοι σε χαρτί περιτυλίγματος. Στο πίσω μέρος του έργου να αναγράφονται ο τίτλος του έργου και η υπογραφή του διαγωνιζόμενου.
8. Τα συνοδευτικά κείμενα των φωτογραφιών και των έργων να παραδοθούν σε κλειστό φάκελο ταυτόχρονα με τα έργα και σε αυτά να αναγράφονται ο τίτλος του αρχείου (για τις φωτογραφίες), ο τίτλος του έργου και η υπογραφή του διαγωνιζόμενου.
9. Όλες οι φωτογραφίες και όλα τα έργα να παραδοθούν μαζί με τα συνοδευτικά τους κείμενα και τα δελτία συμμετοχής στα Γραφεία της Ένωσης Δήμων Κύπρου, στη διεύθυνση: Ρηγαίνης 78, 1010 Λευκωσία (8.30πμ -3.00 μμ) ή να αποσταλούν μέσω ταχυδρομείου στην ταχυδρομική θυρίδα 22033, 1516, Λευκωσία. Οι συμμετέχοντες μπορούν να προμηθευθούν τα δελτία συμμετοχής μέσω της ιστοσελίδας της Ένωσης Δήμων, [www.ucm.org.cy](http://www.ucm.org.cy)
10. Θα δοθούν 1ο, 2ο και 3ο βραβείο, καθώς και τρεις έπαινοι σε κάθε διαγωνισμό (τιμητικές πλακέτες και διπλώματα). Για την **Κατηγορία Α** θα δοθούν τα εξής βραβεία: 1ο Βραβείο: €100, 2ο Βραβείο: €75, 3ο Βραβείο: €50. Για την **Κατηγορία Β**: 1ο Βραβείο: €150, 2ο Βραβείο: €100, 3ο Βραβείο: €75. Για την **Κατηγορία Γ**: 1ο Βραβείο €250, 2ο Βραβείο: €200, 3ο Βραβείο: €125. Σε όλους τους συμμετέχοντες θα δοθούν διπλώματα συμμετοχής. Η αξιολόγηση θα γίνει από κατάλληλα καταρτισμένες επιτροπές που θα αποτελούνται από επαγγελματίες και καταξιωμένα άτομα στον τομέα τους. Κατά τη διάρκεια της βαθμολόγησης τα προσωπικά στοιχεία του διαγωνιζόμενου δεν θα αποκαλύπτονται, για σκοπούς διαφάνειας.
11. Όλα τα έργα του εικαστικού διαγωνισμού μετά το τέλος του διαγωνισμού θα επιστραφούν στους ιδιοκτήτες τους. Ωστόσο, η Επιτροπή θα διατηρήσει σε ψηφιακή μορφή όλα τα έργα-συμμετοχές και οι συμμετέχοντες στο διαγωνισμό συμφωνούν ότι τα έργα τους θα αξιοποιηθούν από την Επιτροπή εάν το κρίνει σκόπιμο σε μελλοντικές της εκδηλώσεις ή εκδόσεις.
12. **Τελευταία ημέρα υποβολής των έργων είναι η Παρασκευή, 3 Οκτωβρίου 2014, ώρα 3.00 μμ.**
13. Για περισσότερες πληροφορίες ή διευκρινίσεις: **Τηλ.** 22 445242 ή

**email:** ep.katex.demon@ucm.org.cy